Neuvoston asetus (EY) N:o 146/2003,
annettu 27 päivänä tammikuuta 2003,
tiettyjen taloussuhteiden keskeyttämistä Angolaan "União Nacional para a Independência Total de Angola'n" (UNITA) toimien vuoksi koskevan asetuksen (EY) N:o 1705/98 kumoamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 60 ja 301 artiklan,
ottaa huomioon 19 päivänä joulukuuta 2002 määritellyn neuvoston yhteisen kannan 2002/991/YUTP(1),
ottaa huomioon komission ehdotuksen,
sekä katsoo seuraavaa:
(1) Yhdistyneiden Kansakuntien (YK) turvallisuusneuvosto päätti YK:n peruskirjan VII luvun nojalla 9 päivänä joulukuuta 2002 hyväksymällään päätöslauselmalla 1448 (2002), että päätöslauselman 864 (1993) 19 kohdalla, päätöslauselman 1127 (1997) 4 kohdan c ja d alakohdalla sekä päätöslauselman 1173 (1998) 11 ja 12 kohdalla käyttöön otettujen toimenpiteiden voimassaolon olisi lakattava kyseisestä ajankohdasta.
(2) Neuvosto hyväksyi 19 päivänä joulukuuta 2002 yhteisen kannan 2002/991/YUTP UNITA:n (União Nacional para a Independência Total de Angola) vastaisten rajoittavien toimenpiteiden poistamisesta sekä yhteisten kantojen 97/759/YUTP ja 98/425/YUTP kumoamisesta.
(3) Tämän vuoksi tiettyjen taloussuhteiden keskeyttämisestä Angolaan "União Nacional para a Independência Total de Angola'n" (UNITA) taivuttamiseksi täyttämään velvollisuutensa rauhanprosessissa ja asetuksen (EY) N:o 2229/97 kumoamisesta 28 päivänä heinäkuuta 1998 annettu neuvoston asetus (EY) N:o 1705/98(2) olisi kumottava,
ON ANTANUT TÄMÄN ASETUKSEN:
1 artikla
Kumotaan asetus (EY) N:o 1705/98.
2 artikla
Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä.
Sitä sovelletaan 20 päivästä joulukuuta 2002.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 27 päivänä tammikuuta 2003.